*Správa o činnosti a hospodárení ZSLS*

Vážení členovia ZSLS,

dovoľte mi, aby som Vás srdečne privítal na riadnom VZ ZSLS. Predstavenstvo ZSLS zvolalo v súlade z článkom 5, bod 3, Stanov ZSLS 11. VZ ZSLS so sídlom Košice, Hraničná 2, IČO: 31 950 060.

V zmysle stanov ZSLS je nutné pripomenúť:

* Na rokovaní VZ ZSLS sa zúčastňujú delegáti členov združenia. Každý člen sa môže dať zastúpiť inou osobou na základe písomnej plnej moci.
* Na rokovaní VZ sa zúčastňujú aj členovia predstavenstva, revízor a sekretár združenia.
* Rokovanie VZ ZSLS otvára a vedie Prezident ZSLS, ktorý predkladá návrh na zloženie pracovných komisií (mandátová a návrhová komisia).
* VZ schvaľuje : - zmenu Stanov a jeho doplnky
* rokovací poriadok
* účtovnú závierku
* správu o činnosti a hospodárení
* rozpočet , členské príspevky na následujúce obdobie
* správu revízora
* VZ volí a odvoláva členov Predstavenstva a revízora ZSLS.

V zmysle Stanov ZSLS je VZ uznášaniaschopné, ak sú na ňom prítomní členovia majúci najmenej ½ všetkých hlasov. Pokiaľ VZ nie je v stanovenom čase uznášaniaschopné, koná sa VZ o 60 min a je uznášaniaschopné bez ohľadu na počet prítomných hlasov.

Uznesenie VZ je prijaté, ak zaň hlasovala nadpolovičná väčšina prítomných hlasov.

Milé dámy vážení páni rád by som pripomenul že tento rok je volebným rokom čiže v programe VZ je aj voľba Predstavenstva ZSLS.

Čo sa týka našej členskej základne od konania nášho posledného VZ má naše združenie eviduje 18 členov, to znamená že snaha, ktorú sme vyvinuli na získanie nových členov a tým aj posilnenie našej členskej základne nebola celkom úspešná, preto navrhujem v uznesení tohto VZ zaviazať novozvolené predstavenstvo ZSLS pokračovať v tejto snahe.

Vážení členovia ZSLS, rád by som Vás ďalej informoval, že počas funkčného obdobia, t.j. za posledné 4 roky Predstavenstvo a sekretár zväzu sa pravidelne stretávali na zasadnutiach ZSLS 2x ročne. Z každého zasadnutia je vyhotovená zápisnica, ktorá je uložená u sekretára ZSLS a závery z jednotlivých zasadnutí sú aj na našej web stránke, kde sú uvedené aj všetky dôležité dokumenty a informácie o činnosti združenia.

Posledné VZ, ktoré sa konalo v roku 2012 prijalo vo svojom uznesení aj nasledujúce úlohy pre Predstavenstvo ZSLS:

**- Iniciovať medzilaboratórne porovnávacie skúšky** pre členov ZSLS na základe ich požiadaviek (úloha je splnená, nakoľko bola požiadavka na ťahovú skúšku, ktorej sa zúčastnili: Tlmače, Podbrezová a  USSK- Labortest, s.r.o.)

**- Iniciovať spoluprácu z inými laboratóriami v rámci SR** – boli sme čiastočne úspešní.

**- Zúčastňovať sa a spolupracovať pri organizovaní odborných akcií poriadaných Sdružením českých zkoušeben a laboratoři** SČZL.

Za spomínané obdobie v r. 2011 sme sa aktívne zúčastnili konferencie na Morave , ktorú zorganizovalo SČZL.

Tak ako je nepísané pravidlo ZSLS v minulom roku v spolupráci so ZČLS zorganizovalo obdobnú konferenciu s názvom „Nové smery v skúšobníctve“ na Táľoch, ktorá mala vysokú odbornú aj spoločenskú úroveň.

Okrem prednášajúcich zástupcov zo SR aj ČR sa na konferencii zúčastnili aj obchodní zástupcovia fy.vyrábajúcich laboratórnu techniku (zástupcovia fy Zwick, a fy.Hilger)

**- Ďalšou úlohou bolo zmodernizovať a udržiavať aktuálnu web stránku ZSLS** – táto úloha je splnená – stránka bola prerobená a je pravidelne aktualizovaná.

**- Posledným bodom v uznesení bolo vynaložiť úsilie pri hľadaní užšej spolupráce z orgánmi štátnej správy (SNAS, ÚNMS SR)**

Naši zástupcovia ZSLS sa pravidelne zúčastňujú na aktívoch SNAS kde predkladajú svoje pripomienky a podnety ku zlepšeniu vzájomnej spolupráce – myslím si že všetci členovia ZSLS, ktorých sa to dotýka veľmi dobre poznajú súčasný stav ako aj naše úsilie v tomto smere.

Predstavenstvo ZSLS opakovane pozývalo zástupcov SNAS, ÚNMS na konferenciu združenia, avšak napriek ich prísľubom sa konferencie z dôvodu pracovnej zaneprázdnenosti nezúčastnili.

Milé dámy ,vážení páni rád by som Vás aj poinformoval o aktivitách našej spoločnosti U. S. Steel. Košice – Labortest, s.r.o v normotvornej oblasti v rámci EU.

Naša spoločnosť bola pred 2 rokmi oslovená pracovnou skupinou EÚ na spoluprácu pri tvorbe novej, jednotnej legislatívy zaoberajúcej sa meraním rádioaktivity v metalurgickom priemysle.

Celá táto aktivita vyvrcholila návštevou 20 člennej pracovnej skupiny EU v našej spoločnosti, kde okrem iného si prezreli naše laboratória a spôsob merania rádioaktivity na kovových a práškových vzorkách v našich podmienkach.

Na neformálnom stretnutí, po skončení exkurzie sme s predsedom tejto pracovnej skupiny p. Garciom zo Španielska skonštatovali nutnosť takejto spolupráce aj v iných oblastiach skúšobníctva.

Záver práce zmienenej pracovnej skupiny by mal vyvrcholiť na jeseň tohto roka – o výsledkoch Vás budem informovať.

Milé dámy, vážení páni rád by som Vás povzbudil k ďalšej vzájomnej spolupráci v ZSLS, toto združenie je jedno z najstarších profesných združení v oblastí skúšobníctva v SR. Je potrebné využívať možnosť vzájomnej pomoci pri organizovaní medzilaboratórnych skúšok, a samozrejme naša aktívna účasť na konferenciách, ktoré usporiadava ZSLS, resp SČZL nám dáva možnosť prezentácie výsledkov našej práce v rôznych oblastiach skúšobníctva.

Myslím si, že kredibilita hocijakej stavovskej organizácie závisí do značnej miery aj od sily a reprezentatívnosti členskej základne.

To by bolo v skratke, čo sa týka činnosti ZSLS za posledné obdobie a teraz, čo sa týka hospodárenia ZSLS – finančná situácia ZSLS je stabilná. ZSLS je záujmovým združením právnických osôb, kde financovanie je len z členských príspevkov členov ZSLS. Členské príspevky sú odsúhlasené VZ a sú dané počtom zamestnancov členov združenia.

Správa o hospodárení bude nasledovať po tomto vystúpení.

Záverom môjho krátkeho vystúpenia mi dovoľte milé dámy, vážení páni poďakovať mojim kolegom – členom Predstavenstva ZSLS, Sekretárovi a Revízorovi za ich aktívnu prácu v našom združení počas nášho mandátu a je už na novom Predstavenstve, ktoré budeme voliť aby pokračovalo v nastúpenej ceste.